**Narodne novine HNK” br. 2/98, 4/01, 3/02, 1/03, 2/06, 5/08 i 6/08**

# Z A K O N

**O UNUTRAŠNJIM POSLOVIMA HNK**

**I. OPŠTE ODREDBE**

**Član 1.**

Ovim Zakonom se uređuju unutrašnji poslovi iz nadležnosti Hercegovačko-neretvanskog kantona ( u daljnjem tekstu: Kanton), organizacija i nadležnost Ministarstva unutrašnjih poslova Hercegovačko-neretvanskog kantona (u daljenjem tekstu: Ministarstvo), rukovođenje Ministarstvom, način obavljanja poslova policije, dužnosti i prava ovlaštenih službenih lica, međusobni odnosi i saradnja Ministarstva sa Ministarstvom unutrašnjih poslova Federacije Bosne i Hercegovine ( u daljnjem tekstu: Federalno ministarstvo), ministarstvima unutrašnjih poslova drugih kantona i **jedinicama lokalne** **samouprave** unutar kantona, radni odnosi, disciplinska odgovornost i stručno osposobljavanje i usavršavanje **službenika i namještenika** Ministarstva kao i druga pitanja od značenja za ostvarivanje funkcije Kantona sa područja unutrašnjih poslova.

**Član 2.**

Unutrašnji poslovi iz nadležnosti Kantona su:

1. Provođenje svih zakona Kantona, Federacije Bosne i Hercegovine ( u daljnjem tekstu: Federacija) Bosne i Hercegovine i Ustava Kantona, Federacije i Bosne i Hercegovine;

2.Poslovi i zadaci policije, osim poslova koji su u nadležnosti policije Federacije;

3. Poslovi i zadaci policije koje Ministarstvu povjeri Federalno ministarstvo;

4. Obezbjeđenje određenih lica i objekata Kantona;

**5. Zadaće i poslovi u vezi sa: nabavkom, posjedovnjem i nošenjem oružja i municije,**

**6. Zadaće i poslovi u vezi sa: održavanjem javnih skupova, ličnim kartama, ličnim imenima, prijavama prebivališta i boravišta, jedinstvenim matičnim broj građana, matičnim knjigama, registracijom motornih vozila, vozačkim ispitima i izdavanjem vozačkih dozvola, i kretanjem i boravakom stranaca.**

**Član 3.**

**Zadaće iz nadležnosti Kantona obavljaju organizacione jedinice u Ministarstvu, što uključuje Kabinet Ministra, Upravu policije i Upravu za administraciju i podršku.**

**Uprava policije odgovorna je za izvršavanje poslova i zadaća određenih članom 2. stav 1. tačke 1. do 5.**

**Uprava za administraciju i podršku odgovorna je za poslove i zadaće navedene u članu 2. stav 1. tačka 6., i sve druge zadaće iz nadležnosti Ministarstva osim zadaća koje su po zakonu dodijeljene Kabinetu ministra i Upravi policije.**

**Član 4.**

Građani, **privredna društva** i druga pravna lica obavezni su da postupe po naredbama koja Ministarstvo i ovlaštena službena lica Ministarstva izdaju na osnovu zakonskih ovlasti.

**Član 5.**

Poslove koji se odnose na posebno obezbjeđenje lica i objekata Kantona obavlja Ministarstvo neposredno. Vlada Kantona određuje koja lica iz nadležnosti Kantona se posebno obezbjeđuju i **komesar policije** će urediti način njihova obezbjeđenja.

**Član 6.**

Ovlaštena službena lica, dužna su da u obavljanju poslova i zadataka čuvaju život ljudi i ljudsko dostojanstvo i mogu primjenjivati samo zakonom predviđene mjere prinude, kojima se sa najmanje štetnih posljedica postiže obavljanje posla ili zadataka.

**Član 7.**

U slučaju kada je Ministarstvu povjereno obavljanje poslova iz nadležnosti Federacije i u obavljanju poslova iz zajedničke nadležnosti Kantona i Federacije, Ministarstvo neposredno primjenjuje zakone i druge propise koji su obavezujući u cijeloj Federaciji.

Nadzor nad provođenjem propisa iz stava 1. ovog člana obavlja Federalno ministarstvo uz učestvovanje Ministarstva, a Ministarstvo ima pravo da učestvuje u utvrđivanju politike i donošenju propisa koji se odnose na svaku od tih nadležnosti.

**Član 8.**

U slučaju sukoba nadležnosti između Ministarstva i Federalnog ministarstva, ako je neophodno hitno postupanje, do odluke Vlade Federacije, primjenjivat će se odluka koju donose ministar unutrašnjih poslova Federacije Bosne i Hercegovine ( u daljnjem tekstu: Federalni ministar).

**Član 9.**

**Ministarstvo će obavijestiti javnost o pitanjima iz djelokruga nadležnosti Ministarstva koja su od važnosti za fizička i pravna lica, kao i o mjerama za utvrđivanje takvih pitanja, u skladu sa Pravilnikom o osnovnim standardnim procedurama policije pri javnim istupima i odnosima sa medijima.**

Ministarstvo provodi policijske operacije na način koji omogućava uvid javnosti i medijima, osim u slučajevima, izričito predviđenim pisanim propisima Ministarstva, u kojima se zahtijeva tajnost. Propisi koje Ministarstvo donese moraju propisati postupak preispitivanja, s ciljem sprečavanja zloupotreba.

Ministarstvo redovno objavljuje i čini dostupnim javnosti izvještaje o kriminalu i policijskim djelovanjima.

**II. ORGANIZACIJA I DJLOKRUG MINISTARSTVA**

**Član 10.**

Unutrašnje poslove iz nadležnosti Kantona obavlja Ministarstvo neposredno i preko svojih unutrašnjih organizacionih jedinica utvrđenih Pravilnikom o unutrašnjoj organizaciji i načinu rada (organizacione jedinice u sjedištu, policijske uprave).

**Član 11.**

**Policijska uprava se formira unutar Kantona, i odgovorna je za službu jednoj ili više opština.**

**Izuzetno od odredbi stava 1. grad Mostar ( u daljnjem tekstu: Grad) imat će jednu policijsku upravu, mjerodavnu za teritorij svih njenih gradskih opština i Centralnu zonu.**

**Policijska uprava ima jednu ili više policijskih stanica.**

**Policijskom upravom rukovodi načelnik policijske uprave kojeg imenuje i smjenjuje policijski komesar.**

**Član 12.**

U obavljanju nadležnosti iz člana 2. ovog Zakona Ministarstvo naročito:

1. obavlja zaštitu života i imovine i provodi Ustav i zakone Kantona;

2. neposredno provodi politiku Kantona, izvršava kantonalne, federalne i zakone Bosne i Hercegovine iz svoje nadležnosti i o tome izvještava Skupštinu i Vladu Kantona;

3. rješava u upravnim postupcima utvrđenim zakonom;

4. obavlja nadzor nad provođenjem kantonalnih zakona i drugih propisa;

5. prati, usmjerava i usklađuje rad policijkih uprava, naročito u poslovima i zadacima policije, a u složenijim slučajevima po potrebi i neposredno preduzima mjere za sprečavanje i otkrivanje krivičnih djela i pronalaženje i hapšenje njihovih izvršioca, pruža stručnu pomoć policijskim upravama, te obavlja nadzor nad njihovim radom;

6. neposredno učestvuje u obavljanju poslova i zadataka zaštite života i lične bezbjednosti građana, kao i zaštitu objekata i drugih materijalnih dobara u slučaju opšte opasnosti ili kada je javni red i mir narušen u većem obimu, kao i u slučaju terorističkog i drugog nasilnog djelovanja, odnosno oružane pobune;

7. obavlja nadzor u pogledu izvršavanja unutrašnjih poslova koji su povjereni drugim tijelima, **privrednim društvima** i drugim pravnim licima;

8. utvrđuje programe stručnog osposobljavanja i usavršavanja ovlaštenih službenih lica i obavlja provjeru njihove osposobljenosti, stara se o njihovom realiziranju i naređuje izvođenje odgovarajućih vježbi;

9. stara se o primjeni i usavršavanju stručnih i naučnih metoda o radu i sadržaju rada policije;

10. obavlja planiranje, organizovanje, održavanje i izgradnju jedinstvenog i funkcionalnog sistema veza, obavlja poslove prenosa i zaštite informacija i protivelektronske zaštite sistema veza;

11. obavlja složenija kriminalističko-tehnička vještačenja za potrebe policijskih uprava i kriminalističko-tehnička vještačenja iz nadležnosti Minstarstva;

12. stara se o uvođenju i primjeni savremenih naučnih dostignuća u suzbijanju kriminaliteta i poduzima mjere na suzbijanju i otkrivanju krivičnih djela;

13. obavlja naučno-istraživačke poslove neophodne za obezbjeđenje djelatnosti policije;

14. objavljuje kantonalne potrage i izdaje odgovarajuće objave o potragama;

15. obezbjeđuju obradu podataka, iz područja unutrašnjih poslova;

16. vodi propisane i druge potrebne statističke i operativne evidencije i stara se o vođenju tih evidencija u policijskim upravama;

17. obavlja, u skladu sa domaćim i međunarodnim pravom i standardnim operativnim postupcima primjenjivanim u graničnom pojasu, kontrolu kretanja i boravka stranaca, policijsku kontrolu prelaska preko državne granice Bosne i Hercegovine i kretanja i boravka u graničnom pojasu;

18. dostavlja Federalnom ministarstvu operativne podatke i izvještaje kao i statističke podatke u vezi poslova iz zajedničke nadležnosti Kantona i Federacije i poslova iz nadležnosti Federacije čije je obavljanje povjereno Ministarstvu;

19. uspostavljanja programa namijenjene olakšavanju javnih i pojedinačnih zahtjeva za pružanje policijskih usluga;

**20. sarađuje sa i dostavlja Uredu za pritužbe javnosti u Ministarstvu unutrašnjih poslova, uz nadzor od strane Nadzornog odbora koje formiraju kantonalna Vlada i kantonalna Skupština, sve dokumente vezano u vezi navoda o neprimjerenom ponašanju službenika Ministarstva. Također daje na raspolaganje osoblje za saslušanje i pružanje pomoći kada za to postoji potreba;**

21. uspostavlja programe koji će favorizirati aktivno učestvovanje građana u sprečavanju kriminala;

22. donosi propise kojima će obezbjediti da sva kršenja ljudskih prava poznata ili prijavljena policiji, budu pismeno dokumentovana i detaljno istražena;

23. donosi propise kojima će se obezbjediti da prava svih žrtava zločina budu poštovana i da svi prijavljeni zločini budu dokumentovani i istraženi na odgovarajući način;

24. obavlja i druge poslove i zadatke koji su mu ovim i drugim zakonima stavljeni u nadležnost.

**Član 13.**

Policijske uprave su dužne da pruže pomoć radi obezbjeđenja izvršenja poslova i zadataka koji spadaju u nadležnosti drugih državnih tijela i **privrednih društava** i drugih pravnih lica, kad oni na osnovu zakona obavljaju javna ovlaštenja, ako se prilikom tih poslova i zadataka naiđe na fizički otpor ili se takav otpor može osnovano očekivati.

**Načelnik policijske uprave odlučuje o načinu i obimu pružanja pomoći u smislu predhodnog stava. Kada načelnik policijske uprave, procijeni da se prilikom pružanja pomoći u smislu stava 1. ovog člana može očekivati da će doći do masovnog fizičkog otpora ili upotrebe oružja, on je obavezan nabaviti pismenu saglasnost policijskog komesara prije donošenja odluke iz predhodnog stava.**

**Član 14.**

U slučaju teroritičkog djelovanja ili oružane pobune, Ministarstvo je dužno hitno obavijestiti Federalno minstarstvo i dalje postupati po njegovim uputama.

**Član 15.**

**Pravilnik o unutrašnjoj organizaciji i sistematizaciji Ministarstva donosi ministar, uz saglasnost Vlade Kantona, a prema prijedlozima:**

**- komesara Policije o odredbama vezanim za rad Policije,**

**- direktora Uprave za administraciju i podršku kao i sekretara Ministarstva o svim ostalim odredbama vezanim za administrativna pitanja.**

**Policijski komesar predlaže dio pravilnika o unutrašnjoj organizaciji i sistematizaciji koji se odnosi na ovlaštena službena lica.**

Pravilnikom iz stava 1. ovog člana utvrđuju se naročito:

- organizacione jedinice i njihov djelokrug,

- sistematizacija radnih mjesta, broj izvršioca u organizacionim jedinicama i na pojedinim radnim mjestima i uslovi koje trebaju ispunjavati **službenici i namještenici** za raspoređivanje na određena radna mjesta;

- način rukovođenja radom organizacionih jedinica, kao i posebna prava i ovlaštenja **službenika i namještenika** u obavljanju poslova i zadataka;

- način rada organizacionih jedinica u okvirima jedinstvenog rukovođenja Ministarstvom i utvrđivanje djelokruga po mjesnoj i stvarnoj nadležnosti pojedinih unutrašnjih organizacionih jedinica.

**Član 16.**

**Konstitutivni narodi i pripadnici Ostalih bit će proporcionalno zastupljeni u Ministarstvu prema popisu stanovništva iz 1991. godine, sve do potpune provedbe Aneksa 7. Opšteg okvirnog sporazuma za mir kao i nakon toga, u skladu sa Ustavom Federacije Bosne i Hercegovine.**

Ministarstvo će donijeti propise koji će obezbjediti jednako postupanje prema svim licima u pružanju policijskih usluga koje kontroliše Ministarstvo, bez obzira na njihovu etničku, rasnu, nacionalnu, polnu ili drugu pripadnost. Poštivanje ovih propisa bit će podložno inspekciji.

Lice koje je bilo podložno diskriminaciji ima pravo na naknadu štete. Zahtjev za naknadu štete podnosi se u roku od 6 mjeseci od dana navodnog diskriminacijskog postupanja. Zahtjev za naknadu štete rješava Ministarstvo u dogovoru sa podnosiocem zahtjeva. Ukoliko se zahtjev za naknadu štete ne riješi sporazumno u toku od 60 dana od podnošenja, podnosioc zahtjeva može nadležnom sudu podnijeti tužbu radi naknade štete.

**III. RUKVOĐENJE MINISTARSTVOM**

**Član 17.**

Ministarstvom rukovodi ministar.

Ministar predstavlja Ministarstvo.

U cilju provođenja kantonalne politike i izvršavanja kantonalnih zakona ili obavljanju zadataka datih od strane Vlade Kantona ministar naročito:

1. predlaže donošenje zakona i drugih propisa iz nadležnosti Ministarstva;

2. organizuje rad Ministarstva i obezbjeđuje njegovo zakonito i efikasno funkcionisanje;

3. donosi pravilnike, naredbe, upute, instrukcije i druge akte iz svoje nadležnosti, radi izvršenja zakona i drugih propisa Kantoina iz područja unutrašnjih poslova, ukoliko je za to ovlašten tim zakonom ili drugim propisom;

4. pomaže **kantonalnoj vladi** u obavljanju i provođenju politike Kantona;

5. poduzima, odnosno predlaže poduzimanje mjera u oblasti unutrašnjih poslova iz nadležnosti Kantona;

6. obezbjeđuje i ostvaruje saradnju Ministarstva sa drugim državnim tijelima;

7. stara se o ostvarivanju zakonitosti rada Ministarstva i daje podatke i izvještaje za javnost;

8. obrazuje upravne i druge stručne komisije i odgovarajuća radna tijela za obavljanje određenih poslova iz nadležnosti Ministarstva;

9. odlučuje o korištenju sredstava za rad Ministarstva;

10.**odlučuje o pravima i dužnostima službenika i namještenika Ministarstva, izuzimajući one službenike i namještenike koji odgovaraju policijskom komesaru, u skladu sa ovim Zakonom;**

11. uspostavlja **pod operativnim zapovjedništvom** **komesara Policije** sistem unutrašnje kontrole i inspekcije kojim će se nadzirati usklađenost postupanja svih pojedinaca i jedinica sa Ustavom i primjenjivim zakonima i propisima i izvještaja ovih unutrašnjih kontrola odnosno inspekcija čini dostupnim javnosti;

12. obavlja druge poslove i zadatke koje mu povjeri Vlada Kanbtona, kao i druge poslove utvrđene zakonima Kantona i Federacije.

**Ministar vrši nadzor nad provođenjem opšte politike i rukovodi cjelokupnom djelatnošću Ministarstva, a sve operativne odluke u vezi s policijskim aktivnostima su u nadleržnosti policijskog komesara u skladu sa ovim Zakonom**.

**Član 18.**

**U slučaju odsustva Ministra ili nemogućnosti obavljanja dužnosti, zamjenjuje ga osoba koju on odredi.**

**Član 19.**

**Ured policijskog komesara će činiti načelnik uniformisane policije, načelnik kriminalističke policije i potrebno osoblje za pdršku.**

**Članak 19. a**

**"U Ministarstvu se uspostavlja Ured komesara policije kojim rukovodi komesar policije, kao rukovodeći službenik.**

**Mandat komesara policije traje 4 (četiri) godine s tim da može biti imenovan ponovno za naredni period od 4 (četiri) godine.**

**U slučaju smjene ili ostavke komesara policije, načelnik uniformisane policije mijenja komesara do izvršenja izbora i imenovanja Komesara policije u skladu s Zakonom.**

**Član 19. b**

**Pod sveobuhvatnim nadzorom ministra unutrašnjih poslova, komesar policije rukovodi svim policijskim operacijama u skladu sa Zakonom.**

**Komesar policije rukovodi i nadzire sve policijske aktivnosti vezane za javnu bezbjednost građana, sprečavanje i otkrivanje krivičnih djela .**

**Komesar policije obavlja slijedeće zadaće:**

**1. na dnevnoj osnovi planira, rukovodi i nadzire sve policijske aktivnosti;**

**2. direktno rukovodi policijskim aktivnostima, a u vezi s tim organizuje, planira, nadzire, usmjerava i koordinira rad Policije;**

**3. donosi odluke o upošljavanju i raskidanju ugovora o upošljavanju u skladu sa Zakonom i nakon konsultacija sa ministrom;**

**4. raspoređuje i premješta uposlene na i sa odgovarajućih radnih mjesta u Upravi policije, i donosi odluke o rasporedu i premještanju. Prije donošenja odluke o raspoređivanju ili premještanju rukovodioca u Upravi policije, komesar Policije će se konsultovati sa ministrom i sa pažnjom uzeti u razmatranje njegovo mišljenje;**

**5. priprema prijedlog budžeta za potrebe Policije i odgovoran je za sva finansijska i materijalna sredstva dodijeljena Policiji;**

**6. priprema programe, informacije, analize, i ostale materijale iz djelokruga policijskog rada;**

**7. redovno informiše ministra o preduzetim policijskim aktivnostima;**

**8. nadgleda rad Jedinice za profesionalne standarde, koja se sastoji od unutrašnje disciplinske kontrole, unutrašnjih inspekcija i revizija, te razmatranja i razvoja načela.**

**Članak 19. c**

**Kandidat za policijskog komesara ne može biti član političke stranke.**

**Lice koje jeste ili koje je bilo na bilo kojoj poziciji u političkoj stranci na bilo kojoj razini, ili postavljena na bilo koju poziciju od strane političke stranke, i lice koje jeste ili koje je bilo član izvršnog ili zakonodavnog tijela na bilo kojoj razini ne može biti imenovana na mjesto policijskog komesara, kao i lice protiv kojeg su međunarodne policijske snage (u daljem tekstu: EUPM) izdale izvještaj o nesaradnji.**

**Lice kojem je izrečena pravosnažna presuda za krivična djela s umišljanjem ili za zloupotrebu položaja kako je to utvrđeno Krivičnim zakonom i Zakonom o krivičnom postupku i protiv koje su ikada izrečene disciplinske kazne za teže povrede službene dužnosti ne može biti imenovana na to mjesto.**

**Kandidat za poziciju Komesara policije mora imati najmanje deset godina radnog iskustva u policiji na rukovodećim pozicijama (isključujući period od 1. marta 1992. do 14. decembra 1995. godine) i dokazanu sposobnost rukovođenja složenim poslovima. U smislu ovog Zakona, "rukovodeća pozicija u policiji" označava poziciju višeg inspektora ili višu. Uz to, isti će imati najmanje čin glavnog inspektora Policije i zahtijeva se da je lice u tom činu provelo najmanje tri godine. Kandidati za poziciju komesara policije kojima nije odobreno privremeno ovlaštenje ili autorizacija od strane UNIPTF neće biti uzeti u razmatranje.**

**Za policijskog komesara ne može se imenovati lice koje na početku svog mandata ispunjava uslove za penzionisanje u skladu sa Zakonom.**

**Kandidat daje pismenu izjavu o svom imovinskom stanju koja će biti otvorena za javnost.**

**Uz gore navedene uslove, kandidati za policijskog komesara moraju ispunjavati i druge opšte uslove u skladu sa Zakonom.**

**Član 19. d**

**Komesar policije bit će odabran javnim, nezavisnim i selektivnim procesom koji će provesti Nezavisni odbor za izbor i reviziju ( u daljem tekstu: Nezavisni odbor).**

**Imenovanje Nezavisnog odbora obavlja skupština Kantona na prijedlog Komisije za izbor i imenovanje, uz konsultaciju sa EUPM, za vrijeme trajanja njegovog mandata**.

**Lica iz člana 19.c stav 2. i 3. ovog Zakona ne mogu biti članovi odbora.**

**Članak 19. e**

**Nezavisni odbor sastoji se od 7 (sedam) članova: 2 (dva) predstavnika Ministarstva i 5 (pet) predstavnika iz reda civilnog društva (priznati naučnici iz oblasti pravnih nauka, kriminologije ili ljudskih prava, koji ne predstavljaju političku partiju). U vrijeme trajanja mandata EUPM, Nezavisnom odboru će savjetodavnu pomoć pružati jedan predstavnik EUPM-a.**

**Nezavisni odbor bira se na period od 4 (četiri) godine.**

**Članovi Nezavisnog odbora će imati pravo na naknadu za svoj rad koju određuje nadležna komisija Skupštine Kantona.**

**Član 19. ee**

**Članovi Nezavisnog odbora između sebe biraju predsjednika i dopredsjednika u skladu sa Poslovnikom Nezavisnog odbora.**

**Član Nezavisnog odbora može podnijeti ostavku koja stupa na snagu danom donošenja. O podnesenoj ostavci će biti obaviještena Skupština Kantona koja će izabrati novog člana Nezavisnog odbora u skladu sa Zakonom.**

**Na prijedlog sekretara Skupštine Kantona Nezavisni odbor može izabrati sekretara Nezavisnog odbora iz reda radnika službe za skupštinske poslove.**

**Administrativne i organizacijsko-tehničke poslove za Nezavisni odbor obavljat će stručna služba Skupštine Kantona.**

**Član 19. f**

**Nezavisni odbor upravlja procesom izbora, imenovanja i smjene Komesara policije.**

**Nezavisni odbor:**

* **raspisuje javni konkurs,**
* **razmatra prispjele prijave,**
* **obavlja izbor odgovarajućih kandidata,**
* **predlaže ministru kandidata za policijskog Komesara,**
* **razmatra sve žalbe na rad Komesara policije, uključujući i žalbe građana,**
* **ocjenjuje sveukupni rad Komesara policije u slučaju da se isti ponovno imenuje na drugi mandat,**
* **razmatra prijedloge Skupštine, Vlade ili ministra o smjeni Komesara policije,**
* **predlaže smjenu Komesara policije u sljedećim slučajevima:**

**a) dokazanog krivičnog djela ili teške povrede službene dužnosti,**

**b) u slučajevima iz člana 61. ovog Zakona,**

**c) izdavanja izvještaja o nesaradnji od strane EUPM-a.**

**- ocjenjuje cjelokupan rad policijskog Komesara u slučaju ponovnog imenovanja za drugi mandat.**

**Član 19. g**

U roku od sedam dana Ministar će Vladi Hercegovačko-neretvanskog kantona predložiti kandidata za policijskog komesara kojeg preporuči Nezavisni odbor na imenovanje. U slučaju da se to ne realizira u datom roku, Nezavisni odbor će dostaviti preporučenog kandidata direktno Vladi.

U slučaju da se Vlada Kantona ne složi sa predloženim kandidatom, ona mora dostaviti pismeno obrazloženje Ministru u kojem će navesti razloge odbijanja i zahtijevati od Nezavisnog odbora da ponovo razmotri svoj prijedlog.

Nezavisni odbor može objašnjenje Vlade Kantona iz predhodnog stava pobiti i ponovo potvrditi svoj prijedlog ili predložiti drugog kandidata.

**Odluka Nezavisnog odbora iz predhodnog stava je obavezujuća i konačna.**

**Član 19. gg**

**Ako se ispune kriteriji za smjenjivanje, Nezavisni odbor će predložiti smjenu policijskog komesara Vladi preko ministra. Ukoliko se to ne realizira u roku od sedam dana, Nezavisni odbor će dostaviti svoj prijedlog direktno Vladi.**

**U slučaju da se Vlada Kantona ne složi sa predloženom smjenom, ona mora dostaviti pismeno obrazloženje ministru u kojem će navesti razloge odbijanja i zahtijevati od Nezavisnog odbora da ponovo razmotri svoj prijedlog.**

**Nezavisni odbor može pobiti obrazloženje Vlade Kantona iz predhodnog stava i ponovo potvrditi svoj prijedlog.**

**Odluka Nezavisnog odbora iz predhodnog stava je obavezujuća i konačna.**

**Član 19. h**

**Za vrijeme trajanja mandata EUPM-a, nominacija bilo kojeg lica na položaj Komesara policije bit će predmet odobrenja od strane EUPM-a, u postupku pred Nezavisnim odborom.**

**Član 19. i.**

1. **Izuzetno od odredaba Zakona o unutrašnjim poslovima Hercegovačko-neretvanskog kantona, vršioc dužnosti komesara policije imenuje se kada su i komesar policije i načelnik uniformisane policije spriječeni u vršenju svojih dužnosti i zadaća zbog činjeničnih ili pravnih razloga.**
2. **Vršioca dužnosti komesara policije u skladu sa ovim članom imenuje Vlada Hercegopvačko-neretvanskog kantona na prijedlog ministra unutrašnjih poslova.**
3. **Vršioc dužnosti komesara policije imenuje se iz reda policijskih službenika uposlenih u Ministarstvu unutrašnjih poslova Hercegovačko-neretvanskog kantona koji pored ostalih uslova propisanih zakonom ispunjavaju i sljedeće uslove:**
4. **čin glavnog inspektora**
5. **VII. stepen stručne spreme.**
6. **U slučaju da nije ispunjen uslov pod a) iz stava 3. ovog člana, može se imenovati policijski službenik u činu samostalnog inspektora, a koji ispunjava uslove za unaprijeđenje u čin glavnog inspektora.**
7. **Odmah, a najdalje u roku od tri (3) dana od dana kada su i komesar policije i načelnik uniformisane policije spriječeni da vrše svoju dužnost zbog razloga iz stava 1. ovog člana, ministar unutrašnjih poslova daje svoj prijedlog za imenovanje vršioca dužnosti komesara policije Vladi Kantona.**
8. **Vlada Kantona imenuje vršioca dužnosti komesara policije iz stava 2. ovoga člana odmah po prijemu prijedloga iz stava 5. ovoga člana.**
9. **Vršioc dužnosti komesara policije ima sva prava, obaveze i ovlasti komesara policije predviđene Zakonom o unutrašnjim poslovima Hercegovačko-neretvanskog kantona osim poslova vezanih za *činovanje* i trajno raspoređivanje policijskih službenika, tako da se raspoređivanje policijskih službenika koja se dogode u tom razdoblju smatraju privremenim, a konačnu odluku o takvom raspoređivanju donosi komesar policije.**
10. **Mandat vršioca dužnosti komesara policije traje do imenovanja novog komesara policije,a najduže tri (3) mjeseca od dana kada je imenovan vršioc dužnosti komesara policije.**
11. **Nakon imenovanja komesara policije, vršioc dužnosti komesara policije se vraća na radno mjesto s kojega je imenovan na poziciju vršioca dužnosti komesara policije.**

**Član 20.**

Svi propisi koje donosi Ministarstvo kao i sve radnje Ministarstva i njegovih **službenika i namještenika** moraju biti u skladu sa međunarodno prihvaćenim principima policijske službe u demokratskoj državi, koje je Federacija usvojila 26.4.1996. godine u Bon Petersbergu.

**Član 21.**

Svi propisi Ministarstva, uključujući ali ne ograničavajući se na Pravilnik, kao i sve radnje Ministarstva i njegovih **službenika i namještenika** moraju biti u skladu sa Komesarovim smjernicama za demokratsku policiju u Federaciji Bosne i Hercegovine i Napomenama vezanim za Komesarove smjernice koje je Komesar Međunarodne Policije donio u maju 1996. godine.

**IV. POLICIJA**

**Član 22.**

Poslove i zadatke javne bezbjednosti u Kantonuobavlja policija.

Policija djeluje u skladu sa odredbama ovog Zakona i pisanim propisima i naredbama koje Ministarstvo donese u skladu sa Ustavom i zakonima Kantona, Federacije i Bosne i Hercegovine.

**Član 23.**

Policija obavlja upravne, stručne i druge poslove i zadatke koji se odnose naročito na: zaštitu života i lične bezbjednosti ljudi, zaštitu imovine, sprečavanje i otkrivanje krivičnih djela, pronalaženje i hapšenje izvršioca krivičnih djela i njihovo privođenje nadležnim tijelima u slučajevima kada to nije u nadležnosti sudske policije, održavanje javnog reda i mira, obavljanje kriminalističko-tehničkih poslova, bezbjednost, kontrolu i regulisanje saobraćaja na putevima, kretanje i boravak stranaca i zaštitu određenih lica.

Policija ne obavlja vojne operacije niti se uključuje u njih. Policija djeluje isključivo u cilju provođenja zakona.

**Član 24.**

Poslove i zadatke neposrednog provođenja zakona, zaštite života i imovine, održavanje javnog reda i mira, spriječavanja i otkrivanja krivičnih djela, kontrole i regulisanja saobraćaja na putevima , poslove i zadatke javne bezbjednosti u cestovnom i željezničkom saobraćaju, kao i druge poslove i zadatke iz predhodnog člana, čija priroda i uslovi to zahtijevaju obavljaju pripadnici policije u uniformama ( u daljem tekstu: policajac).

Policajci nose propisanu uniformu sa kantonalnim oznakama i u skladu sa propisima u obavljanju službe su naoružani.

**Policijski komesar ili službeno lice koje on ovlasti, može odrediti da policajci obavljaju određene dužnosti i zadatke u civilnom odijelu.**

**Ako interes javnog reda i održavanja javnog mira i reda tako zahtijevaju, policijski komesar ili službeno lice koje on ovlasti, može narediti drugim ovlaštenim službenim licima da obavljaju određene policijske dužnosti u uniformi**.

**Član 25.**

Rukovođenje u Ministarstvu se zasniva na načelima jedinstvenog rukovođenja u obavljanju poslova i zadataka Ministarstva.

Ovlaštene službene osobe su dužne da obave naredbe ministra, odnosno neposrednog rukovodnog **službenika** izdate radi obavljanja službenih poslova i zadataka, osim onih čije bi obavljanje bilo suprotno Ustavu i zakonima Bosne i Hercegovine.

**V. DUŽNOSTI I PRAVA OVLAŠTENIH**

**SLUŽBENIH LICA**

**Član 26.**

**Pojedini pripadnici Ministarstva imaju posebne dužnosti i ovlaštenja određena ovim Zakonom ( u daljnjem tekstu: ovlaštena službena lica).**

**Ovlaštena službena lica su službenici koji direktno vrše operativne poslove i zadaće iz nadležnosti Ministarstva, i ostali službenici čiji su poslovi i zadaće direktno povezani sa obavljanjem takvih poslova i zadaća.**

**Pravilnikom o unutrašnjoj organizaciji i sistematizaciji Ministarstva određuje se ko se smatra ovlaštenim službenim licem.**

**Ovlaštenom službenom licu se izdaje legitimacija i značka.**

**Ovlaštena službena lica imaju pravo i obavezu, u skladu sa odredbama o vršenju poslova i zadaća, posjedovati i nositi oružje.**

**Ovlaštena službena lica obavezna su vršiti poslove i zadaće uz puno poštivanje ljudskog dostojanstva i osnovnih ljudskih prava svih lica,u skladu sa međunarodnim standardima o poštivanju ljudskih prava. Ministarstvo će usvojiti odredbe o poštivanju ljudskih prava, koje će primjenjivati sve jedinice unutar Ministarstva. Poštivanje takvih odredbi će biti u nadležnosti unutrašnje inspekcije.**

**Ovlaštena službena lica će položiti svečanu zakletvu pred ministrom ili licem koje ministar odredi i komesar Policije. Tekst zakletve će odrediti ministar na prijedlog komesara Policije.**

**Ovlaštena službena lica će dati zvaničnu izjavu pred ministrom ili licem koje ministar odredi i komesarom Policije, da će se pridržavati etičkog kodeksa za profesionalne policajce, koje će usvojiti Ministarstvo.**

**Ovlaštena službena lica u Ministarstvu će imati činove. Način na koji će im se dodjeljivati i način na koji će im se oduzimati činovi utvrđuje Vlada Kantona.**

**Član 27.**

Ovlaštena službena lica su dužna da poslove i zadatke provođenja zakona, zaštite života i lične bezbjednosti građana, sprečavanja obavljanja krivičnih djela i hapšenja njihovih izvršioca, kao i poslove i zadatke održavanja javnog reda i mira, obavljaju u svakoj prilici bez obzira da li se nalaze na službenoj dužnosti i da li im je to posebno stavljeno u zadatak.

Ovlaštena službena lica dužna su da poslove i zadatke policije obavljaju i u slučaju kada obavljanje tih poslova i zadataka dovodi u opasnost i njihov život.

**Član 28.**

Kad ovlašteno službeno lice u civilnom odijelu izdaje naredbu ili obavlja drugo posebno ovlaštenje po odredbama ovog Zakona prema pojedincu ili pravnom licu, dužna je da se legitimiše ako to okolnosti dozvoljavaju.

U slučaju iz predhodnog stava dužno je da se legitimiše i ovlašteno službeno lice u uniformi, ako to zahtijeva lice prema koemj obavlja posebno ovlaštenje.

**Član 29.**

Ovlaštena službena lica kada obavljaju poslove i zadatke na sredstvima javnog prevoza imaju pravo na besplatan prevoz tim sredstvima i na obezbjeđenje koje imaju putnici u javnom prevozu.

Ovlašteno službeno lice može koristiti besplatan prevoz po odredbi predhodnog stava samo ako ima pismeni nalog za obavljanje poslova i zadataka na predmetnom saobraćajnom sredstvu.

**Član 30.**

U obavljanju poslova i zadataka radi zaštite života i lične bezbjednosti građana, zaštite imovine od uništenja, oštećenja ili krađe, održavanja javnog reda i mira, bezbjednosti saobraćaja na putevima, kao i u slučajevima opšte opasnosti prouzrokovane elementarnim nepogodama i epidemijama, **komesar policije i drugi službenik koga on za to odredi**, a u hitnim slučajevima i druga ovlaštena službena lica, mogu izdavati potrebne naredbe građanima, **privrednim društvima** i drugim pravnim licima.

**Član 31.**

U obavljanju službenih poslova i zadataka ovlaštena službena lica imaju pravo da legitimišu lica kada je to potrebno radi otkrivanja krivičnog djela ili radi zaštite života i lične bezbjednosti građana.

Ovlaštena službena lica ovlaštena su da u skladu sa zakonom privedu i zadrže u pritvoru lice ukoliko postoji osnovana sumnja da je lice izvršilo ili namjeravalo da izvrši krivično djelo. Privođenje i pritvaranje mora biti obavljeno u skladu sa međunarodnim standardima u ljudskim pravima utvrđenim u Ustavu Bosne i Hercegovine i Ustavu Federacije Bosne i Hercegovne.

**Član 32.**

Policija može zadržati u pritvoru lice u svrhu izvođenja tog lica pred nadležna tijela pod osnovanom sumnjom da je to lice izvršilo krivično djelo zbog kojeg ono može biti zadržano u pritvoru u skladu sa Zakonom o krivičnom postupku. Privaranje pojedinaca bit će obavljeno u skladu sa međunarodnim standardima o ljudskim pravima utvrđenim Ustavom Bosne i Hercegovine i Ustavom Federacije.

Policija će sva lica pritvorena prema članovima 31. i 32. stav 1. odmah izvesti pred suca koji će odrediti da li trebaju biti zadržana u pritvoru. Ukoliko je neko lice u pritvoru **24 sata**, a nije izvedeno pred suca, policija će ga osloboditi.

**Član. 33 .**

Ukoliko je lice pritvoreno prema članovima 31. i 32. stav 1. moraju se preduzeti sljedeće mjere:

1. U trenutku donošenja odluke o pritvoru iz člana 32. stav 1. Ovlašteno službeno lice će ispuniti obrazac u kojem će biti specificirani:

- detalji o identifikaciji pritvorenog lica;

- vremenski period, ne duži od **24 sata** u kojem će pritvoreno lice biti zadržano u pritvoru;

- vrijeme početka pritvora;

- uputstva o pravu pritvorenog lica na žalbu protiv pritvora;

2. Ovlašteno službeno lice će uručiti kopiju ovog obrasca pritvorenom licu čim je ispuni. Tokom pritvora, pritvoreno lice može u bilo koje vrijeme nadležnom sudu uložiti žalbu protiv odluke o pritvoru.

**Član 34.**

Lice koje je zadržano bez zakonskog osnova, ima pravo na naknadu štete koju je zbog neosnovanog zadržavanja pretrpjelo.

Zahtjev za naknadu štete podnosi se Ministarstvu u roku od 6 mjeseci od dana kad je zadržavanje prestalo.

Zahtjev za naknadu štete rješava Ministarstvo u sporazumu sa podnosiocem zahtjeva.

Ako se sporazumno ne riješi zahtjev za naknadu štete u roku od 60 dana od dana podnošenja, lice koje je bilo zadržano može nadležnom sudu podnijeti tužbu radi naknade štete.

**Član 35.**

Na zahtjev lica privedenog po odredbama člana 31. i 32. ovog Zakona Ministarstvo je dužno da obavijesti njegovu porodicu ili drugo odgovarajuće lice odmah, a najkasnije u roku od 24 sata od dana privođenja. Odlukom istražnog sudije može se odrediti da se navedeni rok produži.

**Član 36.**

Radi hapšenja izvršioca krivičnog djela koga neposredno gone, kao i radi prevoženja do najbliže zdravstvene ustanove žrtve krivičnog djela, elementarne nepogode ili nesretnog slučaja, ovlaštena službena lica imaju pravo da se posluže tuđim saobraćajnim vozilom ili sredstvom veze do koga mogu doći. O upotrebi saobraćajnog sredstva ili sredstva veze, ovlašteno službeno lice izdaje potvrdu njegovom vlasniku ili korisniku.

Vlasnik ili korisnik sredstava iz stava 1. ima pravo na naknadu materijalne štete prouzrokovane upotrebom njegovog saobraćajnog sredstva odnosno sredstva veze.

**Član 37.**

Djelujuči u skladu sa međunarodnim standardima o ljudskim pravima, utvrđenim Ustavom Bosne i Hercegovine i Ustavom Federacije Bosne i Hercegovine, **službenici i namještenci** mogu obavljati razgovore sa osuđenicima koji služe kaznu u zatvorima, maloljetničkim zatvorima i maloljetničkim kazneno-popravnim institucijama, u vrijeme koje sporazumno odrede upravnik zatvora ili neko drugo ovlašteno lice te ustanove i rukovodni **službenik** odgovarajuće organizacione jedinice Ministarstva.

**Član 38.**

U skladu sa međunarodnim standardima o ljudskim pravima utvrđenim u Ustavu Bosne i Hercegovine i Ustavu Federacije Bosne i Hercegovine, **komesar policije** ima ovlaštenja, da naredi zabranu **izlaza ili prilaza** određenim prostorima i objektima za određeni period, ukoliko je takva mjera opravdano neophodna u demokratskom društvu da bi se spriječila krivična djela i izvršilo hapšenje određenih lica, pronašla ukradena dobra, sačuvali tragovi krivičnog djela, i zaštitili životi i imovina.

**Komesar policije** će narediti prekid zabrane **izlaza ili prilaza** određenim prostorima i objektima, za koje može izdati takvu naredbu prema stavu 1. ovog člana, čim to više ne bude opravdano neophodno u jednom demokratskom društvu u svrhe za koje to može biti naređeno.

**Komesar policije je obavezan informisati ministra o preduzetim naredbama, koji će odmah o tome izvijestiti premijera Kantona i njegovog zamjenika**.

**Član 39.**

Ovlaštena službena lica imaju pravo upotrijebiti odgovarajuća sredstva prinude i to: fizički snagu i **službenu palicu**, sredstva za vezivanje, hemijska sredstva, službene pse, službenu konjicu i vodeni top kada je to potrebno radi odbijanja napada na sebe ili druga lica, lice koje obezbjeđuju **ili objekta koji obezbjeđuju**, radi savladavanja otpora jednog ili više lica koja remete javni red i mir ili ugrožvaju bezbjednost saobraćaja ili licwe koje treba dovesti, zadržati ili lišiti slobode, radi uspostavljanja narušenog javnog reda i mira, kao i radi sprečavanja bjekstva lica koje se sprovode ili koje treba dovesti, zadržati ili lišiti slobode ako postoji sumnja da će pokušati bjekstvo.

Osim u slučajevima iz stava 1. ovog člana, ovlašteno službeno lice ima pravo upotrijebiti sredstva za vezivnje i u drugim slučajevima kad treba lice dovesti, sprovesti, zadržati ili lišiti slobode.

**Član 40.**

Najviši prioritet Ministarstva i policijske službe je zaštita života. Bilo koja mjera preduzeta u provođenju policijskih djelovanja mora biti dosljedna ovom prioritetu. Sredstva prinude će biti upotrijebljena samo u slučajevima u kojima su druga sredstva obavljanja kontrole neefikasna. U svim okolnostima, upotrijebit će se najniži stepen prinude neophodan za obavljanje kontrole. Smrtonosna sila će biti upotrijebljena samo kao krajnje rješenje u okolnostima u kojim je to neophodno za zaštitu života.

Smrtonosna sila je sila za koju se opravdano može očekivati da dovede do smrti ili teške tjelesne povrede. Pražnjenje vatrenog oružja na ili u pravcu lica ili prema vozilu u pokretu predstavlja upotrebu smrtonosne sile.

Pri obavljanju poslova i zadataka iz svoje nadležnosti ovlaštena službena lica mogu upotrijebiti vatreno oružje:

1. da zaštite život ljudi;

2. da zaštite svoj život, odnosno da od sebe odbiju neposredan napad kojim se ugrožava njihov život;

3. da spriječe bjekstvo lica zatečenog u obavljanju krivičnog djela ukoliko bjekstvo tog lica neposredno ugrožava nečiji život;

4. da spriječe bjekstvo lica lišenog slobode i lica za koje je izdat nalog za lišenje slobode, ukoliko bjekstvo tog lica neposredno ugrožava nečiji život.

Izuzetno, ovlašteno službeno lice može upotrijebiti vatreno oružje i u slučaju ako drukčije ne može spriječiti bjekstvo sumnjivog lica, ako se na osnovu njegovog ponašanja i drugih odgovarajućih okolnosti može osnovano zaključiti da namjerava izvršiti napad na lice koje policija obezbjeđuje **ili objekta koji obezbjeđuje.**

Policajci će nositi samo oružje koje je po prirodi obrambeno, ne veće od pištolja, osim ukoliko izvanredne, specifične i jasno određene okolnosti to nalažu.

Ministarstvo će donijeti propise u skladu sa ovim Zakonom i Ustavom, u kojima će se izričito navesti okolnosti u kojima je dozvoljeno nošenje oružja većeg od pištolja. Ni u kom slučaju bilo koje druge jedinice osim specijalnih jedinica koje su za to obučene neće nositi dugocjevno oružje.

**Člana41.**

Ovlaštena službena lica upotrebljavaju vatreno oružje iz člana 40. Ako upotrebom fizičke snage, **službene palice** ili drugih sredstava prinude ne mogu obaviti posao odnosno zadatak.

Ako je u datoj situaciji moguće, ovlašteno službeno lice dužno je prije upotrebe vatrenog oružja da na to upozori lice prema kojem ga namjerava upotrijebiti.

Ovlašteno službeno lice koje obavlja poslove i zadatke u sastavu jedinice ili grupe, može upotrjebiti vatreno oružje samo po naredbi komandira te jedinice , odnosno grupe.

Naredbe za upotrebu oružja može se izdati samo u slučajevima i pod uslovima predviđenim zakonom.

**Član 42.**

Ovlašteno službeno lice u slučaju upotrebe vatrenog oružja ili drugog sredstva prinude dužno je odmah obavjestiti neposrednog rukovodnog **službenika**.

Rukovdni **službenik** je dužan, najkasnije u roku od dva dana od dana saznanja da je ovlašteno službeno lice u obavljanju svojih poslova i zadataka upotrjebilo vatreno oružje ili drugo sredstvo prinude iz člana 40. ovog Zakona, prikupiti sve podatke i činjenice neophodne za ocjenu zakonitosti i pravilnosti upotrebe predmetnog sredstva prinude ili vatrenog oružja.

Zakonitost i pravilnost upotrebe vatrenog oružja ili drugog sredstva prinude od strane ovlaštenog službenog lica, ocjenjuje **policijski komesar** u roku od sedam dana od dana saznanja za upotrebu sredstava prinude ili vatrenog oružja.

Ako **policijski komesar** utvrdi da je ovlašteno službeno lice nezakonito ili nepravilno upotrjebilo vatreno oružje ili drugo sredstvo prinude, dužan je odmah preduzeti odgovarajuće mjere za utvrđivanje odgovornosti tog ovlaštenog službenog lica.

**Član 43.**

Ako se protiv ovlaštenog službenog lica pokrene ili vodi krivični, prekršajni ili parnični postupak zbog upotrebe vatrenog oružja ili drugog sredstva prinude u vezi sa obavljanjem poslova i zadataka Ministarstvo će tom licu obezbjediti odbranu i drugu odgovarajuću pravnu pomoć u vezi sa vođenjem postupka.

Pravna pomoć obezbjedit će se ovlaštenom službenom licu kao oštećenom u postupku za naknadu štete, ako mu je šteta nanesena u vezi sa obavljanjem poslova i zadataka.

Odredbe predhodnih stavova primjenjuju se i poslije prestanka radnog odnosa ovlaštenog službenog lica u Ministarstvu.

Ministarstvo neće pružiti pravnu pomoć po odredbama predhodnih stavova ovlaštenom službenom licu kojem je za konkretni slučaj izrečena disciplinska mjera prestanak radnog odnosa zbog namjernog prekoračenja ovlaštenja, odnosno zbog zloupotrebe u obavljanju poslova i zadataka, kao i u slučaju kada je Ministarstvo podnijelo krivičnu prijavu protiv ovlaštenog službenog lica.

Odredbe stava 1. i 2. isto se primjenjuju i u pogledu lica koje je Ministarstvu, odnosno ovlaštenom službenom licu, u obavljanju poslova i zadataka pružila pomoć.

**Član 44.**

Troškove pružanja pravne pomoći po odredbama predhodnog članka snosi Ministarstvo.

**VI. POSEBNE ODREDBE O MEĐUSOBNIM**

**ODNOSIMA MINISTARSTVA**

**Član 45.**

Minstarstvo sarađuje sa Federalnim ministarstvom i ministarstvima unutrašnjih poslova drugih kantona, radi razmatranja i usuglašavanja stavova, usklađivanja planova, preduzimanja zajedničkih akcija i bezbjednosnih mjera od zajedničkog interesa.

U slučaju kada Ministarstvo u obavljanju poslova iz svoje nadležnosti dođe do saznanja da se priprema obavljanje krivičnog djela iz nadležnosti Federacije, odnosno da je takvo krivično djelo obavljeno, preduzet će neophodne mjere i radnje u cilju neposrednog sprečavanja obavljanja tog djela, odnosno otkrivanja i hapšenja izvršioca tog krivičnog djela i o tome odmah izvijestiti Federalno ministarstvo.

**Član 46.**

**Ministarstvo će na zahtjev Gradskog vijeća, gradonačelnika, Opštinskog vijeća ili načelnika opštine, podnjeti izvještaje, informacije ili druge podatke o stanju i problemima u onim područjima koja spadaju u nadležnosti Ministarstva.**

**Gradsko vijeće, gradonačelnik, Opštinsko vijeće ili načelnik opštine mogu Ministarstvu davati prijedloge, mišljenja ili pokrenuti inicijativu u vezi s pitanjima od značaja za bezbjednost na području grada ili opštine.**

**Član 47.**

Ministarstvo u okvirima svoje nadležnosti može Federalnom ministarstvu i ministarstvima drugih kantona povjeriti obavljanje poslova u vezi sa školovanjem i dopunskim obrazovanjem i usavršavanjem policijskih službenika, naučno-istraživačkim aktivnostima za potrebe policije, obavljanjem složenijih kriminalističko-tehničkih vještačenja, opremanje policijskom opremom, naoružanjem i drugim sredstvima, te obavljanje drugih poslova iz svoje nadležnosti.

**Član 48.**

U slučaju potrebe Ministarstvo sa tijelima iz člana 47. ovoga Zakona može preduzimati zajedničke mjere u cilju efikasnog i blagovremenog obavljanja poslova iz člana 12. ovog Zakona.

**Član 49.**

Ovlaštena službena lica Federalnog ministarstva u obavljanju poslova iz nadležnosti Federacije odnosno Bosne i Hercegovine na području kantona imaju ista ovlaštenja kao i ovlaštena službena lica Ministarstva.

**Član 50.**

**Policijski komesar** može neposredno sa ministarstvom unutrašnjih poslova drugog kantona utvrditi uslove pod kojima ovlaštena službena lica ministarstva unutrašnjih poslova jednog kantona mogu obaviti određene poslove ili zadatke na području drugog kantona.

**Član 51.**

U ostvarivanju međusobne saradnje iz člana 47. ovoga Zakona ministarstva unutrašnjih poslova mogu udruživati finansijska i druga sredstva.

**Član 52.**

U slučaju povjeravanja poslova iz nadležnosti Federalnog ministarstva Ministarstvu Kantona, troškove obavljanja tih poslova snosi Federalno ministarstvo.

**Član 53.**

U ostvarivanju saradnje Ministarstva sa Federalnim ministarstvom i ministarstvom unutrašnjih poslova drugih kantona, obezbjeđuje se razmjena podataka, izvještaja i informacija potrebnih za uspješno obavljanje poslova iz djelokruga tijela unutrašnjih poslova.

Ministarstvo će uspostaviti sistem za sistemsko prikupljanje podataka o kriminalitetu i policijskim mjerama za njegovo suzbijanje. Ministarstvo će koordinirati sistem prikupljanja podataka sa Federalnim ministarstvom kako bi statistički podaci mogli biti sastavljeni i upoređeni među kantonima.

**Član 54.**

U slučaju elementarnih nepogoda, epidemija kao i u drugim izvanrednim slučajevima Federalno ministarstvo ili ministarstvo unutrašnjih poslova drugog kantona može od Ministarstva, kao i Ministarstvo od njih, zatražiti pomoć u sredstvima, opremi i kadrovima.

**VII. RADNI ODNOSI I DISCIPLINSKA**

**ODGOVORNOST**

**Član 55.**

Zakoni, drugi propisi i opšti akti, kojima su uređeni radni odnosi, plate, zdravstveno i penzijsko osiguranje za **službenike i namještenike** u tijelima uprave Kantona, primjenjuju se i za **službenike i namještenike** Ministarstva, ako zakonom nije drugačije propisano.

**Član 56.**

Radni odnos u Ministarstvu ne može se zasnivati bez javnog oglasa.

Izuzetno od odredbe stava 1. ovog člana, radni odnos u Ministarstvu može se zasnovati bez javnog oglasa kad o tome odluči ministar.

**Član 57.**

Pored opštih uslova za zasnivanje radnog odnosa propisanih zakonom mogu se utvrditi i posebni uslovi u pogledu stručnih, zdravstvenih i psihofizičkih sposobnosti kandidata za službu i stručno usavršavanje za službu u Ministarstvu.

Posebne uslove iz stava 1. ovog člana propisuje ministar, **putem pravilnika.**

**Član 58.**

**Ministar ne može obnašati niti jednu funkciju u sastavu nekog zakonodavnog tijela vlasti, bilo koje razine vlasti u Bosni i Hercegovini.**

**Službenici Ministarstva ne mogu obnašati niti jednu dužnost na koju su izabrani ili imenovani izravno ili neizravno u sastav nekog zakonodavnog ili izvršnog tijela vlasti, bilo koje razine vlasti u Bosni i Hercegovini.**

**Ukoliko službenik bude izabran ili imenovan u jednu od tijela iz predhodnog stava, njegova prava i obaveze iz radnih odnosa, dok obavlja tu dužnost, miruju.**

**Službenici Ministarstva ne mogu obavljati druge poslove bez odobrenja ministra.**

**Član 59.**

**Službenici** Ministarstva u svojstvu pripravnika polažu stručni ispit.

Program i način polaganja stručnog ispita propisuje ministar.

**Član 60**.

**Službenik i namještenik** Ministarstva dužan je da službene dokumente i radnje drži u tajnosti.

Obaveza držanja u tajnosti traje i po prestanku radnog odnosa.

Bliže propise o tajnosti i odgovornosti radnika u Ministarstvu za čuvanje službene tajne donosi ministar.

**Član 60.a**

**Postupak za određivanje disciplinske i materijalne odgovornosti službenika Ministarstva određuje se Pravilnikom o disciplinskoj i materijalnoj odgovornosti.**

**Član 61.**

Osim u slučajevima predviđenim zakonom kojim se uređuju radni odnosi **službenika i** **namještenika** tijela uprave, ovlaštenom službenom licu prestaje radni odnos i u slučaju ako:

**1. navrši 65. godina života ili 40. godina penzijskog staža.**

2. prestane ispunjavati posebne uslove na osnovu kojih je zasnovao radni odnos;

3. odbije da radi na poslovima i zadacima na koje je raspoređen;

4. odbije da obavi zakonitu naredbu, izdatu radi obavljanja poslova i zadataka iz nadležnosti Ministarstva;

5. ako se utvrdi da obavlja druge poslove bez odobrenja ministra:

6. ako se utvrdi da svojim radom, stručnim i drugim sposobnostima ne može odgovarati zahtjevima u obavljanju poslova i zadataka na koje je raspoređen ili ako ne ostvaruje predviđene rezultate rada.

U slučajevima iz tačke 1. do 6. ovog člana radni odnos prestaje danom uručenja rješenja o prestanku radnog odnosa.

**Član 62.**

**U slučaju potrebe za izvršenjem neodložnih poslova i zadaća, prekid korištenja godišnjeg odmora službenika Ministarstva može odrediti komesar Policije za službenike u njegovoj nadležnosti, a za druge službenike ministar ili lice koje on ovlasti.**

U slučaju iz stava 1. ovog člana službeniku i namješteniku pripada naknada putnih i drugih troškova koji su nastali zbog prekida korištenja godišnjeg odmora. Ministar utvrđuje koji troškovi, osim putnih troškova, i u kojoj visini se priznaju zbog prekida godišnjeg odmora.

**Članak 63.**

Finansijska sredstva za plate službenih lica Ministarstva zbog posebnih uslova rada i prirode poslova i zadataka koje obavljaju, Ministarstvu se obezbjeđuju sredstva uvećana **od 30%** u odnosu na sredstva koja se obezbjeđuju za plate službenika i namještenika u drugim kantonalnim tijelima uprave.

**Član 63. a.**

Ovlaštenim službenim licima Ministarstva koja neposredno obavljaju operativne poslove i zadaće javne bezbjednosti iz člana 23. ovog Zakona, svakih efektivno provedenih 12 mjeseci na tim poslovima i zadaćama računa se kao 16. mjeseci staža osiguranja.

**Član 64.**

**Službenik ili namještenik** Ministarstva koji u obavljanju ili povodom obavljanja službenog posla ili zadatka izgubi život, sahranit će se o trošku Ministarstva, u mjestu koje odredi njegova porodica.

Porodici koju je poginuli **službenik ili namještenik** izdržavao, pripada jednokratna novčana pomoć u visini ukupnog iznosa plata koje je **službenik ili namještenik** ostvario u posljednjih šest mjeseci.

Naknada iz stava 2. ovog člana isplaćuje se iz sredstava Ministarstva.

**Član 65.**

Ovlaštenom službenom licu za vrijeme privremene nesposobnosti za rad, zbog bolesti ili zbog povrede zadobijene u vezi sa obavljanjem poslova i zadataka na koje je raspoređen, pripada naknada u visini plate ostvarene u mjesecu koji je predhodio nastupanju slučaja, na osnovu kojeg ostvaruje pravo na naknadu.

Razlika između naknade za vrijeme privremene nesposobnosti koju obezbjeđuje nadležni fond zdravstvenog osiguranja i visine plate iz stava 1. ovog člana osigurava Ministarstvo.

**Član 66.**

Organizacionim jedinicama i **službenicima i namještenicima** Ministarstva mogu se dodjeljivati pohvale, nagrade i druga priznanja za naročito zalaganje i postignute uspjehe u obavljanju radnih zadataka.

Pohvale, nagrade i druga priznanja iz stava 1. ovog člana utvrđuje i dodjeljuje ministar.

**Član 67.**

Postupak za utvrđivanje disciplinske odgovornosti pokreće ministar ili drugi službenik koga on za to ovlasti. Disciplinski postupak bliže se uređuje Pravilnikom koji donosi ministar.

**Član 68.**

Pored težih povreda radne dužnosti utvrđenih zakonom kao teža povreda radne dužnosti smatra se i:

1. nemarno obavljanje poslova i zadataka koje može dovesti do povrede propisa o tajnosti;

2.samovoljno napuštanje radnog mjesta ili mjesta obezbjeđenja određenih lica ili objekata;

3. nepoduzimanje ili nedovoljno poduzimanje mjera u okviru svoje dužnosti potrebnih za bezbjednost objekta, saobraćajnih i drugih sredstava, lica i povjerenih stvari;

4. nezakonito raspolaganje sredstvima ili protivpravno pribavljanje lične i materijalne koristi u vezi sa obavljanjem poslova i zadataka;

5. nepoduzimanje ili nedovoljno poduzimanje mjera i nepružanje pomoći u okviru svojih prava i dužnosti drugim službenicima i namještenicima Ministarstva kad obavljaju službene radnje;

6. prikrivanje činjenica u pogledu vremena, obima i načina obavljanja službenih radnji ili upotreba sredstva prinude od strane drugog **službenika i namještenika** Ministarstva kada je obavljanjem te radnje, odnosno upotrebom sredstava prinude izvršio težu povredu radne dužnosti;

7. svaka radnja, odnosno propuštanje radnje, koja onemogućava, ometa ili otežava obavljanje službenih zadataka;

8. neukazivanje pravne i druge stručne pomoći u okviru svojih prava i dužnosti, neukoj stranci u ostvarivanju njenih zakonskih prava i pravnih interesa;

9.ponašanje koje šteti ugledu Ministarstva,

10.izbjegavanje obaveza u svezi sa stručnim osposobljavanjem i usavršavnjem;

11.izbjegavanje ljekarskih pregleda radi utvrđivanja sposobnosti za rad;

12. zloupotreba prava na bolovanje;

**Član 68.a**

**Ured za žalbe javnosti osniva se unutar Ministarstva unutrašnjih poslova kako bi pratio i nadgledao interni mehanizam disciplinske odgovornosti u vezi navoda o neprimjerenom i neprofesionalnom ponašanju službenika Ministarstva. Dužnosti i odgovornosti Ureda utvrđuje Vlada Kantona.**

**Član 69.**

**Službenik i namještenik** Ministarstva udaljit će se privremeno iz Ministarstva ili sa poslova i zadataka koje obavlja u Ministarstvu kada je protiv njega pokrenut krivični ili disciplinski postupak, ako se s obzirom na prirodu krivičnog djela, odnosno teže povrede radne dužnosti, na okolnosti pod kojima su oni obavljeni i na druge okolnosti, može osnovano zaključiti da bi bilo štetno po interes službe da **službenik i namještenik** i dalje ostane u Ministarstvu, odnosno na poslovima i zadacima koje obavlja u Ministarstvu. **S obzirom na prirodu povrede službene dužnosti i druge okolnosti pod kojima je ista učinjena, ministar može službenika udaljiti iz službe i prije pokretanja** **disciplinskog postupka.**

**Odluke o privremenoj suspenziji prema stavu 1. ovog člana donosi komesar policije za službenike u njegovoj nadležnosti, a za druge uposlenike ministar ili lice koje on ovlasti.**

Ovlaštenom licu kojem je izrečena mjera privremenog udaljenja iz Ministarstva, kao i ovlaštenom službenom licu kojem je izrečena mjera privremenog udaljenja sa poslova i zadataka koje obavlja ako se rasporedi na poslove i zadatke koje ne obavljaju ovlaštena službena lica, oduzima se oružje, službena iskaznica i značka koji su mu dati kao ovlaštenom službenom licu i za to vrijeme ne smije nositi odoru.

Odredba stava 3. ovog člana isto se primjenjuje i prema **službeniku i namješteniku** kome je izrečena disciplinska mjera raspoređivanja na druge poslove i zadatke.

**Član 70.**

Prigovor koji se podnosi na rješenje kojim se odlučuje o pravima i dužnostima **službenika i namještenika** ne odlaže izvršenje rješenja.

**VIII. STRUČNO OSPOSOBLJAVANJE**

**Član 71.**

Ministarstvo organizuje i neposredno provodi stručno osposobljavanje i usavršavanje **službenika i namještenika** Ministarstva i školovanje kandidata za rad u Ministarstvu.

Poslovi iz stava 1. ovog člana izvršavaju se putem školovanja, kurseva i drugih oblika stručnog osposobljavanja i usavršavanja.

**Član 72.**

Radi obavljanja poslova iz člana 71. Ministarstvo može organizovati specijalističke centre za obuku.

**Član 73.**

Ministar utvrđuje plan i program stručnog osposobljavanja i usavršavanja službenika Ministarstva.

**Član 74.**

Ministarstvo može organizovati kurs za policajce u trajanju od tri do šest mjeseci.

Na kurs za policajce može biti primljeno lice koja ispunjava opšte uslove za zasnivanje radnog odnosa u Ministarstvu i posebne uslove koje utvrđuje ministar.

**Član 75.**

Ukupan broj polaznika, dužinu trajanja i nastavni plan i program kurseva za policajce iz člana 73. ovog Zakona, utvrđuje se u zavisnosti od potrebe ovog Ministarstva.

Polazniku kursa za policajce za vrijeme trajanja kursa obezbjeđuje se smještaj i ishrana, uniforma, obuća, udžbenici, zdravstveno i invalidsko osiguranje ukoliko to osiguranje nemaju po drugom osnovu i mjesečna primanja za neophodne lične izdatke. Iznos mjesečnih primanja za neophodne lične izdatke polaznika iz stava 1. ovog člana utvrđuje ministar.

**Član 76.**

Polaznik kursa za policajce koji samovoljno napusti kurs, zbog svoje krivice bude isključen sa kursa, ne završi kurs sa uspjehom, po završetku kursa se ne javi na rad, ne ostane na radu u Ministarstvu ili mu radni odnos prestane njegovom krivicom prije isteka ugovorenog roka, dužan je nadoknaditi troškove kursa, odnosno srazmjeran dio tih troškova.

**Član 77.**

Lice koje završi srednju policijsku školu ili kurs za policajca raspoređuje se u skladu sa ugovorenim obavezama u Ministarstvo kao pripravnik.

Pripravnički staž iz stava 1. ovog člana traje šest mjeseci.

Za vrijeme pripravničkog staža, pripravnik se osposobljava za obavljanje poslova i zadataka policajca kroz praktični rad.

Po isteku pripravničkog staža, a najkasnije u roku od šest mjeseci od završetka pripravničkog staža, pripravnik je dužan položiti stručni ispit. Pripravniku koji ne položi stručni ispit prestaje radni odnos u Ministarstvu.

**IX. PRELAZNE I ZAVRŠNE ODREDBE**

**Član 78.**

Ministar je ovlašten da donese bliže propise o:

- obavljanju poslova i zadataka policije i drugih ovlaštenih službenih lica Ministarstva;

- upotreba sredstava prinude i vatrenog oružja policije i drugih ovlaštenih službenih lica Ministarstva;

- iskaznici ovlaštenih službenih lica Ministarstva (obrascu i sadržaju obrasca, postupku za izdavanje, roku važenja i načinu vođenja evidencije o iskaznicama ovlaštenih službenih lica);

- programu i načinu polaganja stručnog ispita i o troškovima u vezi sa polaganjem stručnog ispita u Ministarstvu;

- materijalnom poslovanju sa predmetima naoružanja i opreme u Ministarstvu;

- vremenu trajanja uniformi;

- činovima i zvanjima ovlaštenih službenih lica u Ministarstvu;

- naoružanju i opremi policije i drugih službenika Ministarstva;

- donosi druge akte iz nadležnosti Ministarstva.

**Član 79.**

Pravilnik o unutrašnjoj organizaciji i načinu rada Ministarstva donijet će se u roku od 15

dana od dana stupanja na snagu ovog Zakona.

Propisi iz člana 78. ovog Zakona donijet će se u roku od dva mjeseca od stupanja na snagu ovog Zakona.

Do stupanja na snagu propisana iz stava 2. ovog člana i drugih propisa iz područja unutrašnjih poslova iz nadležnosti Kantona shodno će se primjenjivati zatečeni propisi koji su bili na snazi na području Kantona do dana stupanja na snagu ovog Zakona.

**Pitanja koja nisu regulisana ovim Zakonom regulisaju se odgovarajućim odredbama važećih federalnih ili kantonalnih zakona, koji se odnose na ta područja rada.**

**Član 79. a.**

Početak primjene odredbi člana 63. ovog Zakona posebnom odlukom utvrdit će vlada Hercegovačko-neretvanskog kantona.

**Član 79. b.**

Izuzetno od stava 5. i 6. člana 19.i. prvo imenovanje vršioca dužnosti komesara policije izvršit će se u roku od sedam (7) dana od dana stupanja na snagu ovog Zakona.

**Član 80.**

Ovaj Zakon stupa na snagu danom objave u "Narodnim novinama Hercegovačko-neretvanskog kantona".

**Dodatak Zakona je "Etički kodeks za profesionalne policajce".**

Ovo je Kodeks profesionalne etike. U okviru prijema novih policajaca u kantonalnu policiju nakon provjere njihovih podataka, oni će prvo biti testirani u vezi poznavanja ovog Kodeksa, a zatim će položiti zakletvu da će se pridržavati ovog Kodeksa i to na sljedeći način: "Neprikosnoveno povjerenje koje uživaju službenici policije nameće standarde ličnog profesionalnog ponašanja u mjeri koja prevazilazi onu koja se zahtijeva od drugih članova društva. Svi službenici policije će živjeti i raditi povinujući se ovim višim standardima.

Prihvatanje oznaka kantonalne policije od strane policijskog službenika istovremeno predstavlja i pristanak da će se on ponašati u skladu sa sljedećim odredbama:

1.

Ja sam službenk policije Kantona. Moja prva odgovornost se odnosi na bezbjednost svih ljudi u okviru nadležnosti Kantona.

2.

Obezbjeđivat ću zaštitu zakona-i zakonskih sankcija-jednako za sve ljude, bez obzira na njihovu vjersku i etničku pripadnost, rasu ili spol, domovinu ili narodnost.

3.

Zaštita života je moj najviši prioritet. Koristit ću silu samo ako druga sredstava za postizanje mojih zakonskih ciljeva nedaju rezultat, a i tada samo neophodni minimum sile. Nikad neću koristiti smrtnosnu silu osim ukoliko je to neophodno da bi sačuvao svoj ili život nekog drugog lica.

4.

Kada primijetim da je u toku izvršenje nekog krivičnog djela, djelovat ću bez straha i nepristrasno. Nikada neću prihvatiti poklone ili uslugu u zamjenu za obavljanje svog posla-ili u zamjenu za neobavljanje svog posla.

5.

Nikada neću ukrasti ili biti umiješan u bilo kakvu aktivnost vezanu za korupciju.

Poštovat ću privatnost ljudi kojima služim i neću objelodanjivati svoja opažanja osim ako zakon ili druge obaveze koje proizilaze iz mog poziva drugačije ne zahtijevaju.

6.

Razvijat ću svoje sposobnosti kroz stalno učenje, obrazovanje i fizičku spremu kako bi postao ne samo izuzetan policijski službenik nego i primjeran građanin.

7.

Nikad se neću koristiti službenim oznakama ili privilegijama kako bih promovisao interes bilo koje političke, vjerske ili lične ideologije, niti za svoj lični interes.

Postupat ću sa najvećom mogućom nepristrasnošću i korektonošću prema svima, koristeći zakon i Kodeks profesionalne etike kao odrednicu u svom radu.

8.

Suočen sa problemom koji ne mogu riješiti, naći ću nekoga tko to može uraditi, ili ću to pohraniti u dokumentaciju u cilju iznalaženja budućeg rješenja. Svoju odgovornost javnosti i svojim predpostavljenim manifestovat ću tako što ću sastavljati detaljne, precizne i istinite izvještaje o svom radu. Čak i ako uradim neke propuste pošteno ću ih dokumentovati. Moja riječ je zalog moje časti.

Svojim pregalaštvom ću omogućiti bolji život svim ljudima u Kantonu. Kao službenik policije i građanin u potpunosti ću se posvetiti ovom pozivu, bez obzira na sve teškoće koje me očekuju.

9.

Težit ću višim standardima. Tamo gdje bi drugi možda prekršili pravila radi ličnog interesa, ja to neću učiniti. Tamo gdje bi drugi na uvredu odgovarali agresivnošću, ja neću:Gdje bi drugi došli u iskušenje, ja ću odoljeti. Gdje bi se drugi plašili prezira ili nasilja, ja sebe neću štedjeti radi bezbjednosti građana Kantona. Ja sam policajac".